IN NOMINE SANCTĘ ET INDIVIDUĘ TRINITATIS. Ego Odo*, Baiocensis episcopus, cogitans peccatorum meorum immanitatem, perpendens etiam districti judicis de actibus meis discussionem, pro remedio animę meę et parentum meorum et pro requie episcoporum hujus sanctę sedis Baiocensis et canonicorum qui dormierunt, qui sunt et qui futuri sunt, do Deo et sancto Benigno, Jerentoni abbati Divionensi et successoribus ejus et fratribus ęcclesię ejusdem Divionensis, futuris et presentibus, monasterium sancti Vigoris de monte Crismatis cum appendiciis suis, videlicet plenam decimam totius villę in qua monasterium situm est et omnium ad eandem villam pertinentium et quidquid ad ęcclesiam, quę ibi erat prius, pertinebat et preterea medietatem totius ejusdem villę, tam in hominibus et territorio quam in ceteris reditibus et .IIIIor. burgenses, duos in campo Florido et duos ad pontem Olberti cum terra et consuetudinibus eorum et plenam decimam de Tor cum terra quę ad ęcclesiam pertinet et terra presbiteri et ęcclesiam de Cruisseio et de Olferes et de Colgrino cum plenis decimis et terris quę ad ipsas ecclesias pertinent et terram presbiterorum et plenam decimam de tota Crycha villa cum terra presbiteri [eaque] quę ad ęcclesiam pertinent. Hęc et quidquid monachi deinceps juste adquisierint dono, trado, laudo et concedo ęcclesię Divionensi, assensu et laude canonicorum et fidelium nostrorum, salva reverentia et debita obedientia sanctę Baiocensis matris ęcclesię. Constituo etiam ibidem fieri sepulturam corporis mei et successorum meorum et canonicorum ritu sempiterno, laude eorumdem canonicorum. Quod si, Deo annuente, adeo creverit locus ipse ut abbas ibidem juste possit constitui, videlicet ut tanti sint reditus qui hoc debeant et possint pati et Baiocensis episcopus cum abbate Divionensi id communiter tractaverint et judicaverint expepedire, abbas Divionensis de suis in capitolio Divionensi ęlectionem faciet et personam ęlectam assignabit episcopo. Qui cum ordinatus fuerit sub abbate erit et eandem potestatem quam primo in eodem monasterio abbas predictus habebit. Istud sane donum, laude et assensu domini mei comitis Normannię Rotberti*, confirmatum est, qui et dedit eidem monasterio sancti Vigoris plenariam libertatem, videlicet omnes consuetudines per terram suam quę ad eum pertinebant de dominicis suis rebus tam in passagio et theloneo quam in ceteris redditibus et exitibus et de suo proprio in cotidiano usu fratrum ibidem Deo servientium onera .IIIIor. asinorum de viridi ligno in nemore suo Verneio et quisquis de terra sua aliquid de suo prefato monasterio traderet id sibi ratum fore concessit, ne, occasione juris sui, ullo modo posset revocari; et, ut monasterium idem ęcclesia Divionensis possideret jure sempiterno. Quisquis igitur chartam hanc donationis infringere temptaverit, ira Dei veniat super eum, deleatur de libro viventium et cum justis non scribatur et sit anathema, maranatha, usque in diem Domini, nisi resipuerit. Qui autem ista laudaverit et fidelis cooperator accesserit, pax super illum et benedictio, usque dum videat Deum deorum in Syon. Et ut hec cartha firma et inconvulsa permaneat sigilli nostri impressione eam firmavi et testibus corroborandam tradidi. Ego ODO BAIOCENSIS episcopus hanc chartam lectam et perlectam confirmo et subscribo. Signum Roberti nobilissimi comitis Normannię. Signum Vuillemi decani. S’ Rodulfi archidiaconi. S’ Helgodi archidiaconi + |  | + Signum Roberti de Tribus Montibus. S’ Vuillemi* de Archis, monachi. S’ Engelranni* filii Herberti Signum Vuillemi* de Bretulio. S’ Vuillemi de Similiaco. Signum Vuillemi de Columberiis. Anno ab incarnatione Domini. M.XC.VI°., indictione .IIIIa., concurrente .VII°., epacta XXaIIIa., XVIIII°. anno principatus domni Roberti, Vuillemi* regis Anglorum filii, ducis Normannię, hęc cartha confirmata est et sigillo suo signata. Actum publice Baiocas mense maio die XXIIII., VIIII kalendas junii, luna .XXVII.